Республиканың төрлө төбәктәренән килгән ҡатнашыусылар ете конкурста һынау тотто. Һәр конкурс бында тап улар өсөн ҡулайлаштырып уйланылған. Был йәһәттән ойоштороусыларҙың эштәренә бик яуаплы ҡарап, ентекле әҙерләнгәндәре күренеп тора. Алып барыусылары ла һайлап ҡуйғандай – Гүзәл Вә­лиуллина менән Евгения Шумахер йомшаҡ, яғымлы тауыштары, йор һүҙҙәре менән конкурсанттарҙы дәртләндереп кенә торҙо. ҡат­нашыусылар үҙҙәре лә бик дәртле. Тәү ҡарашҡа күреү һәләте насар тип уйламаҫһың да. Был турала тик уларҙың инвалидтар ойошмаларына йөрөүҙәре генә һөйләй. Ә таланттары! Ғәҙәти бәйгеләрҙә бары тик бер генә ижади конкурс булһа, бында айырым бейеү конкурсы һәм ижади бәйге бар ине. Нисек әҙерләнеп өлгөргәндәрҙер, әммә сығыштары бик шәп булды. Ниндәй генә сығыштарҙы күрмәне бында тамашасы – сиған һәм испан бейеүе лә, Арлекиндың яҙмышы менән күңелсәк клоундың тормошо ла, «Ете ҡыҙ бейеүе» менән вальс та, моңло һәм дәртле йырҙар ҙа, тәндәр земберләп китерлек шиғырҙар ҙа әсир итте.